**Govor**

**predsednice Republike Slovenije Nataše Pirc Musar**

**ob obeležitvi 2. obletnice ruskega vojaškega napada na Ukrajino**

Ministrstvo za zunanje in evropske zadeve Republike Slovenije,

23. februar 2024

Velja govorjena beseda.

*Spoštovane ekscelence,*

*spoštovani državni sekretar mag. Marko Štucin,*

*spoštovane diplomatke in diplomati,*

*večkrat sem že rekla, da je naš planet bolj nevaren za bivanje kot kdaj koli prej. Kamor koli pogledam, vsepovsod nas spremljajo tveganja in grožnje. S podnebnimi spremembami še vedno redkeje dobimo kakšno bitko. Revščina ostaja kuga sodobnega časa. Sodeč po številu vojn in konfliktov, kot jih imamo danes, miru med državami in ljudstvi še dolgo ne bo. To nas mora skrbeti, hkrati pa si moramo prizadevati, da na različne načine skušamo omejiti vojne in rešiti vsaj kakšno življenje.*

*Ukrajini, neodvisni državi, ki si prizadeva biti enakopravna članica mednarodne skupnosti, je to prizadevanje omejeno, če že ne zanikano. Prebivalstvo Ukrajine je v zadnjih sto letih v različnih vojnah in kolektivnih pogromih ogromno pretrpelo. Država trpi še danes, saj ruska agresija nanjo še kar traja. Ukrajini je kršena teritorialna integriteta in na njenih ramenih se grobo tepta mednarodno pravo in z njim Ustanovna listina Združenih narodov. Zato, da se lahko njihova država brani, ugašajo premnoga ukrajinska življenja.*

*Slovenija še naprej odločno podpira Ukrajino. Večkrat sem poudarila, tudi predsedniku Zelenskemu osebno, da človekove pravice in demokracija pripadajo vsem miroljubnim ljudem, kršilce teh osnovnih pravic pa je treba kaznovati. Slovenija se zavzema, da vsi, ki so odgovorni za zločine, izvršene na ozemlju Ukrajine, zanje tudi odgovarjajo.*

*Slovenija ostaja solidarna z Ukrajino in milijoni ljudi, ne samo na ukrajinski strani, ki si te vojne niso nikoli želeli.*

*Po podatkih ukrajinskega ministrstva za zdravje namreč 90 odstotkov ljudi v Ukrajini doživlja anksiozne motnje, dolgotrajen stres in šok. Na te tihe in strašljive posledice vojne tako v Ukrajini kot v Gazi, Sudanu, Jemnu opozarja prva dama Ukrajine Olena Zelenska v okviru svoje fundacije in delovanja. In Slovenija bo pomagala Ukrajini tudi pri lajšanju teh posledic vojne. Tako preko aktivnostih nevladnih organizacij, kot je Slovenska filantropija, kot preko aktivnosti Mednarodnega fonda za deminiranje. Pomagali bomo tako pri psihosocialni pomoči žensk in otrok, rehabilitaciji in deminiranju območij. Prebivalke in prebivalci Ukrajine bodo potrebovali našo in vašo pomoč tudi, ko bo orožje potihnilo.*

*Spoštovani,*

*Slovenija opozarja, da kakršen koli izid te vojne, na katerega Ukrajina kot suverena država ne bo imela enakopravnega in enakovrednega vpliva, ne sme biti in ne bo sprejemljiv za mednarodno skupnost. Vsak drugačen scenarij namreč pomeni, da se je v Evropo vrnil duh imperializma, sle po tujih ozemljih, po ‘popravljanju zgodovinskih krivic’. Vsak drugačen scenarij pomeni konec mednarodne ureditve, kot smo jo poznali od leta 1945, ureditve, ki je temeljila na suvereni enakosti in teritorialni integriteti držav.*

*Zato tudi na tem mestu sporočam vsem, ne samo prebivalkam in prebivalcem Ukrajine. Prihodnost je mogoče načrtovati in uresničevati samo v miru in stabilnosti, ob vladavini mednarodnega prava. Zanje si moramo prizadevati na vsakem koraku, vsako minuto, do končne – zmage.*

*Hvala lepa.*